b'\n_START_ARTICLE_\nRob Tallas\n_START_SECTION_\nUra\n_START_PARAGRAPH_\nTallas pelasi juniorina BCJHL-joukkue South Surrey Eaglesissa ja Penticton Panthersissa vuosina 1989\xe2\x80\x931992 sek\xc3\xa4 WHL-joukkue Seattle Thunderbirdsissa vuosina 1991\xe2\x80\x931994. Kauden 1994\xe2\x80\x931995 h\xc3\xa4n pelasi ECHL-joukkue Charlotte Checkersissa. Tallas pelasi my\xc3\xb6s kaksi ottelua AHL-joukkue Providence Bruinsissa. Syyskuussa 1995 NHL-varaamaton Tallas teki vapaana agenttina sopimuksen Boston Bruinsin kanssa. H\xc3\xa4n pelasi kauden 1995\xe2\x80\x931996 p\xc3\xa4\xc3\xa4osin farmijoukkue Providence Bruinsissa, mutta sai tililleen my\xc3\xb6s ensimm\xc3\xa4isen NHL-ottelunsa. Kauden 1996\xe2\x80\x931997 otteluistaan Tallas pelasi vajaat puolet farmissa ja NHL:n puolella h\xc3\xa4nelle kertyi 28 ottelua. Tallas toimi l\xc3\xa4hinn\xc3\xa4 Bruinsin kakkosmaalivahtina Jim Careylle ja Bill Ranfordille._NEWLINE_Kaudella 1997\xe2\x80\x931998 Tallas pelasi NHL:n ja farmin v\xc3\xa4lill\xc3\xa4 ja taisteli Jim Careyn kanssa Bruinsin NHL-joukkueen kakkosmaalivahdin paikasta. H\xc3\xa4n pelasi kauden aikana 14 NHL-ottelua. Kaudella 1998\xe2\x80\x931999 Tallas vakiinnutti paikkansa Bostonin kakkosmaalivahtina Byron Dafoelle ja pelasi 17 ottelua. Kaudella 1999\xe2\x80\x932000 h\xc3\xa4n taisteli roolista John Grahamen kanssa ja pelasi 27 ottelua. Hein\xc3\xa4kuussa 2000 Tallas teki vapaana agenttina sopimuksen Chicago Blackhawksin kanssa. H\xc3\xa4n pelasi kaudella 2000\xe2\x80\x932001 12 NHL-ottelua ja sai tililleen otteluita my\xc3\xb6s IHL-joukkue Chicago Wolvesista ja AHL-joukkue Norfolk Admiralsista. Elokuussa 2001 Tallas teki sopimuksen Pittsburgh Penguinsin kanssa. H\xc3\xa4n pelasi kaksi kauttaan kokonaan farmijoukkue Wilkes-Barre/Scranton Penguinsissa ja jakoi l\xc3\xa4hinn\xc3\xa4 tasaisesti vastuuta S\xc3\xa9bastien Caronin kanssa._NEWLINE_Hein\xc3\xa4kuussa 2003 Tallas siirtyi Eurooppaan ja teki vuoden mittaisen, elokuun loppuun asti kest\xc3\xa4neen try-outin sis\xc3\xa4lt\xc3\xa4neen sopimuksen SM-liigajoukkue H\xc3\xa4meenlinnan Pallokerhon kanssa. H\xc3\xa4nen koejaksonsa toi jatkosopimuksen kaudeksi 2003\xe2\x80\x932004. Tallas pelasi syyskaudella onnistuneesti 22 ottelua. Marraskuussa 2003 h\xc3\xa4n joutui sairaalatutkimuksiin rintakipujen vuoksi. Tallasilla ep\xc3\xa4iltiin olleen syd\xc3\xa4nlihastulehdus. Joulukuussa h\xc3\xa4n palasi kaukaloihin ja selviytyi rasitustesteist\xc3\xa4, mutta vuodenvaihteessa kesken Tallasin kolmannen paluuottelun h\xc3\xa4nen rintakipunsa yll\xc3\xa4tt\xc3\xa4en uusiutuivat ja h\xc3\xa4n meni seuraavana y\xc3\xb6n\xc3\xa4 taas sairaalahoitoon. Tallasin todettiin saaneen syd\xc3\xa4nkohtauksen ja h\xc3\xa4n palasi sairaalahoitojen j\xc3\xa4lkeen alkuvuodesta takaisin kotimaahansa, eik\xc3\xa4 palannut en\xc3\xa4\xc3\xa4 kauden aikana kaukaloihin. Siirtotakarajalla HPK hankki Tallasin tilalle Joni Puurulan aisapariksi Mikko R\xc3\xa4m\xc3\xb6n._NEWLINE_Kauden 2004\xe2\x80\x932005 Tallas vietti It\xc3\xa4vallan Erste Bank Eishockey Ligan EC Red Bull Salzburgissa ja toimi p\xc3\xa4\xc3\xa4asiassa joukkueen kakkosmaalivahtina J\xc3\xbcrgen Penkerille. Kausi j\xc3\xa4i h\xc3\xa4nen pelaajauransa viimeiseksi. Kaudesta 2009\xe2\x80\x932010 l\xc3\xa4htien Tallas on toiminut Florida Panthersin maalivahtivalmentajana. Kaudella 2012\xe2\x80\x932013, maaliskuussa 2013 h\xc3\xa4n sai pikakomennuksen yhteen otteluun joukkueen luukkuvahdiksi, kun United-lentoyhti\xc3\xb6 hukkasi farmista nostetun Jacob Markstr\xc3\xb6min varusteet ennen ottelua.\n_START_SECTION_\nMuuta\n_START_PARAGRAPH_\nTallasin lanko Joel Prpic pelasi h\xc3\xa4nen joukkuetoverinaan Boston Bruinsin organisaatiossa. Prpic on sittemmin edustanut my\xc3\xb6s Kroatian maajoukkuetta.'